Planne vir Walvis-bergplek op dreef - Plaaslik - Republikein
Friday, April 19th, 08:41:11
Planne vir Walvis-bergplek op dreef
Streng vereistes geld
Otis Finck op Walvisbaai – Planne vir die bou van ’n bergingsfasiliteit vir gevaarlike goedere aan Walvisbaai se buitewyke is in ’n gevorderde stadium.
Dié stoorplek is op die roete na die lughawe in die omgewing van die Chinese marmerverwerkingsaanleg geleë.
Inwoners van die kusdorp het vroeër die aansoek teengestaan deur Native Storage Facility (NSF) om ’n ou vlootbunker oos van Walvisbaai as ’n tydelike bergplek vir gevaarlike goedere te gebruik.
Hulle het daarop aangedring dat ‘n alternatiewe plek gevind word.
Goedere wat volgens plan hier geberg gaan word, sluit in ammunisie, ploftoestelle en batterye, wat gevaarlike stowwe soos natrium, ammoniumnitraat, uraanoksied en swaelsuur bevat.
Die bestuurskomitee van die Walvisbaai-munisipaliteit het tydens Dinsdag se raadsvergadering aanbeveel ’n stuk grond van 10 ha word op Plaas 38 aan NSF vir ‘n tydperk van 20 jaar toegeken sodat ‘n bergplek vir gevaarlike goedere daar gebou kan word.
Die 10 ha sal teen N$55 000 per maand, plus 15% BTW, aan NSF verhuur word.
Die huur sal jaarliks met 10% aangepas word.
Die bestuurskomitee het 20 vereistes gestel waaraan die aansoeker moet voldoen.
Dié komitee sê veiligheids- en sekuriteitsaspekte moet deeglik oorweeg word, en daar moet aan alle wetgewing en regulasies vir veiligheid voldoen word.
’n Omgewingsklaringsertifikaat moet voorgelê word, en daar moet aan nasionale veiligheidsregulasies voldoen word.
Die ministeries van stedelike en landelike ontwikkeling en van myne en energie se toestemming moet ook verkry word.
Verder moet die aansoeker aan munisipale bou-, gesondheids-, en brandregulasies voldoen.
Die komitee het benadruk daar moet oor spesifieke voorwaardes vir die rehabilitasie van die terrein ooreengekom word, sou die aansoeker besluit om dit te verlaat.
Buiten die maandelikse huur, moet NSF ‘n deposito van N$100 000 vir rehabilitasie betaal indien hy die gebied verlaat sonder dat dít behoorlik gedoen is.
Aanvanklik is ’n stuk grond op Plaas 58 aan NSF toegeken, maar dié plaas het in daardie stadium aan die regering behoort, en ’n gesloer met die oordrag daarvan aan die munisipaliteit het dit vir die aansoeker moeilik gemaak om die nodige studies te laat doen om goedkeuringsertifikate te bekom.
Daarná het NSF om grond op Plaas 43 aansoek gedoen.
In daardie stadium het die ministerie van verdediging ’n sensitiewe projek in dié gebied oorweeg en wou dit nie toelaat nie.
Hiermee het NSF sy visier op Plaas 38 gerig.